Virallinen lehti nro C 370 , 21/12/1999 s. 0157



KIRJALLINEN KYSYMYS P-1041/99 esittäjä(t): Ernesto Caccavale (UPE) komissiolle (12. huhtikuuta 1999) Aihe: Oletetut säännönvastaisuudet Brindisin alueelle (Italia) myönnettyjen kokonaistukien hallinnoinnissa Lehdistössä viime aikoina esiintyneiden tietojen mukaan on aiheellista olettaa, että Euroopan unionin Brindisin alueelle (Italia) myöntämä 25 miljoonan euron kokonaistuki on vaarassa tulla jäädytetyksi. Tämä tilanne on seurausta "Pachetto Localizzativo Brindisi" -yhtymän, jonka teollisuuden edustajat ja ammattijärjestöt perustivat vuonna 1994 hallinnoimaan Brindisin kriisialueelle myönnettyjä yhteisön tukia, johdossa ilmenneestä vakavasta kriisistä. Säännönvastaisuudet, joita on oletettu tapahtuneen arviointikomitealle esitettyjen hankkeiden arvioinnissa, ovat johtaneet useiden edellä mainittuun yhtymään kuuluvien teollisuuden edustajien eroamiseen. Tässä yhteydessä on myös arvosteltu voimakkaasti sitä, että asianmukaisiksi ja luotettaviksi todetuille yrityksille, jotka ovat esittäneet työllisyys- ja investointivaikutuksiltaan merkittäviä hankkeita, ei ole myönnetty tukea. Lisäksi 11 miljardia liiraa on tällä hetkellä vielä myöntämättä asianmukaisiin hankkeisiin liittyvien "oletettujen laiminlyöntien" vuoksi. Voiko komissio näin ollen - varmistaa, pitävätkö edellä esitetyt seikat paikkansa? - käynnistää perusteellisen selvityksen yhteisön tukien hallinnoinnista ja jakamisesta vastaavan yhtymän toiminnasta ja mahdollisista vastuukysymyksistä sekä varmistaa hallinnoinnista vastaavien henkilöiden pätevyyden? - ryhtyä tarvittaessa toimiin sen varmistamiseksi, että Brindisin kaltainen alue, joka kärsii vakavista sosiaalisista ongelmista ja työttömyydestä, ei tällaisen tehottomuuden vuoksi menetä vielä myöntämättä olevia yhteisön varoja, joiden on oltava sidottuja 31. joulukuuta 1999 mennessä, Euroopan unionin muiden alueiden hyväksi? Komission jäsenen Monika Wulf-Mathiesinkomission puolesta antama vastaus (29. huhtikuuta 1999) Komissio on tietoinen Area di crisi di Brindisi -yleiskattavan tuen hallinnoinnista vastaavan välittäjäelimen kohtaamista ongelmista, jotka johtuvat eräiden hallintoneuvoston jäsenten eroamisesta. Komission pyynnöstä Puglian alueen viranomaiset ovat käynnistäneet tilannetta koskevan perusteellisen tutkimuksen, jossa tarkastellaan myös hallintoneuvoston kokouspöytäkirjoja. Tarkoituksena on toimittaa pikaisesti tietoa yleiskattavan tuen seurantakomitean jäsenille. Jos tutkimuksessa ilmenee toimien täytäntöönpanoon vaikuttavia seikkoja, komissio tulee ehdottamaan välittömästi seurantakomitean ylimääräisen kokouksen koollekutsumista, jotta voidaan toteuttaa tarvittavat toimenpiteet sen varmistamiseksi, että yhteisön varat käytetään täysimääräisesti ja sovitun aikataulun mukaisesti kyseessä olevien alueiden hyväksi ja että samalla estetään julkisen rahoituksen menettäminen. Jos ylesikattavan tuen hallinnoinnissa havaitaan säännönvastaisuuksia, komissio tulee toteuttamaan tarvittavat toimenpiteet voimassa olevien sääntöjen mukaisesti ja erityisesti asetuksen (ETY) 2052/88 soveltamisesta rakennerahastojen toiminnan yhteensovittamisen osalta toisaalta keskenään ja toisaalta Euroopan investointipankin toiminnan ja muiden rahoitusvälineiden kanssa annetun asetuksen (ETY) 4253/88 muuttamisesta 20 päivänä heinäkuuta 1993 annetun neuvoston asetuksen (ETY) 2082/93(1) 24 artiklan nojalla, jossa säädetään tuen vähentämisestä, pidättämisestä ja peruuttamisesta. (1) EYVL L 193, 31.7.1993.